作者：刘过
词牌/韵律：沁园春

paragraphs: 缓辔徐驱，儿童聚欢，神仙画图。
正芹塘雨过，泥融路软，金莲自策，小小蓝舆。
傍柳题诗，穿花劝酒，嗅蕊攀条得自如。
经行处，有苍松夹道，不用传呼。
清泉怪石盘纡。
信风景江淮各异殊。
记东坡赋就，沙笼素壁，西山句好，帘卷晴珠。
白玉堂深，黄金印大，无此文君载后车。
挥毫罢，看淋漓雪壁，真草行书。